Ty M. Bollinger

Pravda o rakovine

Ukážka z elektronickej knihy

Z anglického originálu Ty Bollinger: The Truth about Cancer, ktorý vyšiel vo vydavateľstve Hay House Inc., USA 2016,

preložila Kristína Hapáková.

Vyšlo v roku 70. výročia Vydavateľstva Tatran, Bratislava 2017 ako 5122. publikácia.

Vydanie I.

Prebal a väzbu podľa pôvodného návrhu spracoval AldoDesign, Bratislava.

Zodpovedná redaktorka Tatiana Búbelová

Jazyková redaktorka Ina Martinová, Marta Bábiková, Adriana Oravcová

Technická redaktorka Katarína Junásová

Sadzba RS servis, Bratislava

Vytlačili Těšínské papírny, s. r. o., Český Těšín.

www.slovtatran.sk

:: knihy pre hodnotnejší život

All rights reserved.

Copyright © 2016 by Ty Bollinger

Translation © Kristína Hapáková 2017

Slovak edition © Vydavateľstvo TATRAN 2017

ISBN 978-80-222-0879-6

Informácie uvedené v tejto knihe slúžia výlučne ako informačný zdroj a autor prezentuje svoje názory na liečbu rakoviny, nie medicínske rady. Cieľom knihy nie je nahradiť individuálnu diagnózu a liečbu kvalifikovanými medicínskymi odborníkmi. Pred nasadením ktorejkoľvek liečebnej metódy opísanej v tejto knihe odporúčame čitateľovi poradiť sa s kvalifikovaným poskytovateľom zdravotnej starostlivosti, ktorý odporučí liečbu na základe zdravotnej anamnézy a momentálneho zdravotného stavu čitateľa.

Posledná fotografia mojich rodičov, zhotovená v roku 1995

Túto knihu venujem mojej mame Jerry Jean Bollinger-Taylorovej a môjmu otcovi Charlesovi Grahamovi Bollingerovi. Boli najlepšími rodičmi, akých som si mohol želať, a obaja ma bezpodmienečne milovali. Oboch týchto skvelých ľudí mi vzala rakovina a jej neefektívna liečba. Obaja boli svojím spôsobom mojimi hrdinami. Keď sa zamyslím nad svojou minulosťou, môžem úprimne vyhlásiť, že na mamu a otca nemám ani jedinú zlú spomienku. Mali nákazlivý úsmev a chuť do života. Teraz, keď sú obaja preč, v mojom srdci sú dve diery, ktoré už nikdy nikto nezaplní. No s oboma sa opäť stretnem v nebi. Aspoň dúfam.

PREDSLOV

Ty Bollinger je muž s poslaním. Jeho mocné posolstvo, že rakovina nie je rozsudok smrti a ktokoľvek kdekoľvek môže aktivovať svoj od Boha daný zázračný telesný potenciál, prináša nádej miliónom ľudí na celom svete.

Téma víťazstva nad rakovinou pomocou prírodných liečebných princípov nie je v našej rodine žiadnou novinkou.

Pred vyše storočím môj pradedo Moshe utiekol pred ruskou armádou, keďže vtedajší cár sa pokúšal vyhubiť Židov, a emigroval do Spojených štátov (po príchode si zmenil meno na Max). Z Ruska ušiel s prázdnymi rukami a na Staten Islande pristál len s batohom šiat na chrbte. Z Maxa sa akosi stal zubný technik a napokon si otvoril vlastné zubné laboratórium v Brooklyne.

Pri modelovaní umelých zubov a mostíkov vo vzduchu výdatne víril prach. Bol by sa tým jemným prachom zadusil a tak, aby si prečistil hrdlo, pil Coca-Colu. Vlastne vypil až osem plechoviek každý deň. Po nejakom čase sa Max začal sťažovať na silné bolesti a pálenie v žalúdku. Dostal gastritídu a hneď nato žalúdočné vredy. Napriek všetkým symptómom Coca-Colu piť neprestal. Keď Maxovi vredy praskli, odviezli ho do nemocnice a po celej plejáde testov mu diagnostikovali rakovinu žalúdka.

Doktori mu nevedeli pomôcť, no môj pradedo našiel nemeckého doktora Maxa Gersona, ktorý liečil rakovinu prostredníctvom jedinečného stravovacieho programu. Gerson viedol kliniku prirodzeného liečenia v Hyde Parku v štáte New York, len hodinu a pol cesty od mesta New York, kde Max žil. Po pár mesiacoch Gersonovej liečby sa Max rakoviny úplne zbavil.

Môj starý otec sa stal zubárom a môj otec chiropraktikom a prírodným liečiteľom. Vyrástol som v dome, kde sa uplatňovali princípy prirodzenej liečby. No až keď mi diagnostikovali „nevyliečiteľnú“ Crohnovu chorobu, až keď mi 69 konvenčných lekárov a prírodných liečiteľov povedalo, že mi nie sú schopní pomôcť, až vtedy som si uvedomil, že mojím poslaním je viesť takých, ako som ja, a pomôcť im ich chorobu prekonať. Sám som sa uzdravil, až keď som stretol muža, ktorý mi odporučil diétu zloženú zo skutočných potravín, ktorá mala základ v Biblii, a história spolu s vedou potvrdili, že naozaj funguje.

Chorobu som prekonal a vrhol som sa na kariéru v oblasti prírodnej liečby, na štúdium športovej medicíny, naturopatie a výživy, písal som články o zdraví a rozbehol som niekoľko firiem v oblasti zdravej výživy. V začiatkoch mojej kariéry zistili mojej babičke Rose metastatickú rakovinu a po operácii, ktorá mala dosiahnuť zmenšenie nádoru, sa rozhodla ďalšiu liečbu už nepodstúpiť. O pomoc požiadala mňa. Jej prognóza bola neistá a ja som sa bál, že sa nedožije mojej blížiacej sa svadby.

Začal som hľadať kľúčové prírodné prvky, ktoré by posilnili jej imunitný systém. Povzbudzoval som babičku Rose, aby pila čerstvé ovocné šťavy, jedla kvasené potraviny a aby sa snažila detoxikovať telo. Vytvoril som pre ňu výživové modely obsahujúce kombinácie liečivých húb, probiotík a fermentovaných potravín, ktoré denne jedla. Po pár mesiacoch bola rakovina preč. Zvyšok života prežila svieža a plná energie.

V lete 2008 som sa s beštiou menom rakovina stretol zoči-voči, keď mi pri prieskumnej operácii pre podozrenie na pruh našli zhubný nádor. Ďalšie testy potvrdili agresívnu metastatickú rakovinu, ktorá ma v priebehu niekoľkých mesiacov mohla pripraviť o život, takže som sa rozhodol konať. Vďaka mocnej kombinácii viery v Boha, môjho liečiteľa a agresívneho výživového a detoxikačného programu sa mi podarilo zvíťaziť na celej čiare. Od môjho „rozsudku smrti“ ubehlo už osem rokov a ja stále pokračujem vo svojej krížovej výprave a prinášam svetu uzdravenie a nádej.

Mal som tú česť stretnúť sa s Tyom Bollingerom už pred niekoľkými rokmi, ale až po účinkovaní v jeho prelomovom dokumentárnom filme som mal príležitosť stráviť nejaký čas s týmto pravým križiakom liečiteľstva. Odvtedy som s Tyom strávil nespočetné hodiny a po každej návšteve je mi čoraz jasnejšie, že tento muž má skutočné poslanie.

Kniha Pravda o rakovine je fenomenálnym sprievodcom pre každého, kto by chcel porozumieť prenikavému modelu posilnenia výživy a simultánnej redukcie toxínov. Oboje predstavuje dôležitý krok k prekonaniu rakoviny. Je to povinná literatúra pre každého, kto chce rakovine predísť alebo ju poraziť.

Pravda o rakovine vám otvorí dvere do sveta nekonečných možností, ako posilniť vašu imunitu, obmedziť zápaly a pomôcť vám v boji o svoje zdravie a život. Je ako mapa k pevnejšiemu zdraviu a bohatšiemu životu. Ak vy alebo niekto, koho poznáte a milujete, zápasí s príšerou menom rakovina, Pravda o rakovine vás môže vyzbrojiť dôležitými informáciami o liečbe a, čo je najdôležitejšie, nádejou.

Ak sa vy alebo váš blízky ocitnete v boji s rakovinou alebo sa táto choroba v minulosti vo vašej rodine už vyskytla a vy si chcete zabezpečiť zdravú budúcnosť, dôrazne vám odporúčam pozorne preskúmať metódy prírodnej liečby opísané v tejto prelomovej knihe.

Môže vám zachrániť zdravie aj život.

Jordan Rubin,

autor knihy Planéta sa uzdravuje sama

a zakladateľ spoločnosti Ancient Nutrition

ÚVOD

Pred sto rokmi sa odhadovalo, že rakovinou trpí len jeden z osemdesiatich Američanov. Dnes však tejto chorobe podľa Svetovej zdravotníckej organizácie čelí jeden z dvoch mužov a jedna z troch žien.1

Rakovina sa dotkla takmer každej rodiny. Tá moja nie je výnimkou. Odkedy sme sa s mojou ženou Charlene v roku 1995 vzali, utrpeli sme kvôli rakovine mnoho zničujúcich strát. Prvou obeťou bol môj otec Graham Bollinger. Prvého júla 1996 mu diagnostikovali rakovinu žalúdka a len o dvadsaťpäť dní nato, 25. júla, zomrel. Mal iba 52 rokov. V priebehu nasledujúcich ôsmich rokov som v dôsledku rakoviny a jej neefektívnej liečby prišiel o oboch dedov, jednu babičku, bratranca, strýka a nakoniec aj o moju drahú mamu Jerry Bollingerovú-Taylorovú.

Počas posledných týždňov pred otcovou smrťou som sa vydal na svoju „rakovinovú cestu“. Trávil som veľa času v knižniciach čítaním kníh a časopisov, keďže v roku 1996 nebola zásoba dát na internete ktovieako široká. Nakoniec som začal skúmať odborné medicínske časopisy, PubMed, Národnú medicínsku knižnicu a iné uznávané zdroje informácií. Dokonca som začal spovedať onkologických pacientov, ktorým sa podarilo na liečbu ich choroby efektívne využiť prírodné metódy.

Moja rakovinová púť pokračuje dodnes. Za posledných pár rokov som doslova precestoval svet a stretol som množstvo rôznych ľudí zo sféry zdravotnej starostlivosti, od odborníkov až po pacientov, od Severnej Ameriky cez Európu až po Austráliu, a pýtal som sa, aké liečebné metódy sú najpoužívanejšie v ich časti sveta. Všetky tieto rozhovory a zistenia som zahrnul do svojej knihy.

Za posledných 20 rokov som tisíce hodín strávil výskumom a to, čo som zistil, ma skutočne ohromilo. Objavil som množstvo neuveriteľne efektívnych alternatívnych spôsobov liečby rakoviny a odhalil úžasné prípady uzdravenia pacientov, ktorým diagnostikovali posledné štádium choroby. Zároveň som pochopil, ako medicínsky priemysel tieto metódy potláča a prenasleduje odvážnych a inovatívnych medicínskych priekopníkov, ktorí ich vytvárajú. Odhalil som rakovinovú politiku a chamtivosť farmaceutických spoločností. Zistil som, že medzi zástancami konvenčných a alternatívnych spôsobov liečby zúri vojna. Veľmi ma mrzí, že verejnosť o týchto alternatívnych metódach liečby rakoviny nevedela, v opačnom prípade by obaja moji rodičia mohli byť ešte dnes nažive.

Zaujímavé je aj to, že alternatívne metódy liečby rakoviny zahŕňajú oveľa viac než len výlet do miestneho obchodu so zdravou výživou a nákup niekoľkých fľaštičiek vitamínov a minerálov. Za týmito metódami sa skrýva celá ohromujúca veda. Ide o úžasné a veľmi špecifické mechanizmy, prostredníctvom ktorých určité liečebné postupy bojujú s rakovinou. V skutočnosti niekoľko alternatívnych liečebných metód vytvorili nositelia Nobelovej ceny.

Kniha sa skladá z troch častí. Prvá z nich tvorí základ pre zvyšok knihy. Dozviete sa v nej niečo o histórii medicíny a politike liečby rakoviny. Informácie o diagnóze, odhaľovaní a príčinách rakoviny nájdete v druhej časti a tretia sa do hĺbky venuje špecifickým liečebným metódam, ktoré sa ukázali ako účinné. Na konci každej kapitoly v tretej časti nájdete zoznam užitočných informácií pod titulom Čo potrebujete vedieť. Ak čelíte diagnóze rakoviny, môžete pokojne prejsť rovno k tretej časti, aby ste sa o týchto metódach dozvedeli čo najskôr.

Šiesty verš štvrtej kapitoly knihy proroka Ozeáša, ktorá je súčasťou Starého zákona, hovorí: „Môj ľud hynie, lebo nemá poznania.“ Keď som cestoval po svete a prednášal o rakovine, zistil som jednu vec: Väčšina ľudí má pomerne rozsiahle vedomosti o „konvenčných možnostiach“ liečby rakoviny (ako sú chemoterapia a ožarovanie), no len veľmi malé percento vie, že existujú aj iné, „prirodzené metódy“. Úlohou tejto knihy je poučiť vás a vyzbrojiť poznaním o týchto prírodných možnostiach, nie vás presviedčať o ich správnosti. Verím, že každý má právo zvoliť si vlastný spôsob liečby, no nejde o skutočnú voľbu, ak nepoznáte všetky možnosti. Skutočne správne sa môžete rozhodnúť len vtedy, keď na stôl vyložíme všetky karty.

Táto kniha je určená zdravotníckym odborníkom a zároveň laickej verejnosti. Pacientom s rakovinou aj bez nej. Špeciálne je však určená onkologickým pacientom, ktorí v súčasnosti podstupujú alebo už podstúpili konvenčnú metódu liečby, ako je napríklad chemoterapia, pretože mnohé metódy opísané v tejto knihe možno kombinovať s konvenčnou liečbou a zvýšiť tak jej účinok. Je veľa dobrých lekárov, ktorí sú otvorení integračnému prístupu k liečbe rakoviny. Odporúčam vám, aby ste si našli takého, ktorý vám pomôže vytvoriť integračný plán liečby, ak si to budete želať.

Väčšina ľudí nemá peniaze ani čas nakupovať a čítať kopu kníh s tematikou medicínskeho, finančného a politického aspektu rakoviny či o efektívnej prírodnej a integračnej metóde liečby. Verím, že táto vám poslúži ako stručný, no komplexný zdroj informácií o tejto chorobe.

Želám si, aby iné rodiny nemuseli zažiť také hrozné straty ako tá moja. Práve preto som napísal túto knihu. Moja láska k ľudstvu ma poháňala v tom, aby som svoj život zasvätil šíreniu pravdy o rakovine do celého sveta. Je to moje životné poslanie.

Pamätajte si, že rakovina nie je rozsudok smrti. Vždy existuje nádej.

Príjemné čítanie.

Koniec ukážky

Table of Contents

Titulná strana

Tiráž

PREDSLOV

ÚVOD

PRVÁ ČASŤ História liečby a politiky rakoviny

KAPITOLA 1

KAPITOLA 2

KAPITOLA 3

KAPITOLA 4

DRUHÁ ČASŤ Diagnostika, zisťovanie, príčiny a prevencia rakoviny

KAPITOLA 5

KAPITOLA 6

KAPITOLA 7

KAPITOLA 8

TRETIA ČASŤ Úspešný systém liečby

KAPITOLA 9

KAPITOLA 10

KAPITOLA 11

KAPITOLA 12

KAPITOLA 13